ผู้ว่าราชการจังหวัดพระนครศรีอยุธยา  กำชับให้เกษตรกรเก็บเกี่ยวภายใน 15 กันยายนนี้ พร้อมเตรียมทุ่งรับน้ำไว้เกือบ 7 แสนไร่
ผู้ว่าราชการจังหวัดพระนครศรีอยุธยา  กำชับให้เกษตรกรเก็บเกี่ยวภายใน 15 กันยายนนี้ พร้อมเตรียมทุ่งรับน้ำไว้เกือบ 7 แสนไร่

นายสุจินต์ ไชยชุมศักดิ์ ผู้ว่าราชการจังหวัดพระนครศรีอยุธยา ประชุมติดตามสถานการณ์น้ำหลังมีฝนตกต่อเนื่องนานหลายชั่วโมงในพื้นที่  เกรงเกิดผลกระทบตามมาในพื้นที่เสี่ยง จึงเรียกหน่วยงานที่เกี่ยวข้องหารือเตรียมความพร้อม โดยเฉพาะเครื่องสูบน้ำให้ระดมสรุปตัวเลขจากทุกหน่วยงานว่ามีจำนวนเท่าไรหากเกิดวิกฤตจะสามารถนำมาใช้ได้ทันที  รวมถึงการเตรียมพร่องน้ำ เนื่องจากเป็นช่วงฤดูฝนเต็มที่แล้ว พร้อมกันนี้ ได้ขอความร่วมมือไปยังนิคมอุตสาหกรรมต่างๆ ให้สำรองเครื่องสูบน้ำกระจายทั้งต้นคลองและปลายคลอง  เพื่อไม่ให้ชุมชนรอบข้างเกิดผลกระทบ   พร้อมย้ำทุกหน่วยงานต้องเตรียมความพร้อมให้อยู่ในระดับร้อยละ 25 เพื่อให้การปฏิบัติการเป็นไปอย่างมีประสิทธิภาพ

นายสุจินต์ ไชยชุมศักดิ์ กล่าวเพิ่มเติมว่า  ขณะนี้จังหวัดได้เตรียมทุ่งนาไว้รับน้ำเกือบ 7 แสนไร่  พร้อมให้เก็บเกี่ยวให้แล้วเสร็จภายในวันที่ 15 กันยายนนี้  เพื่อให้ทันตามกรอบเวลาช่วงน้ำเหนือหลาก   แล้วจึงทำการพักน้ำเตรียมการเพาะปลูกในฤดูถัดไป